سماجی انصاف اور تفویض اختیارات کی وزارت
پورے ملک میں یومِ آئین جوش و خروش سے منایا گیا
صدرِ جمہوریہ کی قیادت میں ملک گیر سطح پر آئین کے دیباچے کو پڑھا گیا
وزیر اعظم نے گجرات کے کیوڑیا میں پریزائڈنگ افسران کی 80 ویں کل ہند کانفرنس میں الوداعیہ خطبہ دیا
بہترین ریاستی قانون سازیہ کی عزت افزائی کی جائے گی ؛ عوامی نمائندے کردار اور ذمہ داریوں سے متعلق بیداری پروگرام منعقد کریں گے
جناب پرکاش جاوڑیکر یومِ آئین پر ای – کمپینڈیم کا اجراء کریں گے
این وائی کے ایس آئینی اقدار اور بنیادی ذمہ داریوں پر ویبینار کے ذریعے نو جوانوں سے رابطہ کرے گا
نئی لّی ، 26 نومبر / آج پورے ملک میں یومِ آئین پورے جوش و خروش کےساتھ منایا گیا ۔ صدرِ جمہوریہ جناب رام ناتھ کووند کی قیادت میں ملک گیر سطح پر آئین کے دیباچے کو پڑھ کر سنایا گیا اور گجرات کے کیوڑیا میں پریزائڈنگ کی افسران کی 80 ویں کل ہند کانفرنس کے اختتامی اجلاس سے خطاب آج کی اہم تقریبات میں شامل ہیں ۔
پریزائڈنگ افسران کی کانفرنس کے اختتامی اجلاس سے خطاب کرتے ہوئے جناب مودی نے فرائض کی اہمیت پر زور دیتے ہوئے کہا کہ فرائض کو حقوق ، وقار اور خود اعتمادی کے وسیلے کے طور پر سمجھا جانا چاہیئے ۔ وزیر اعظم نے کہا کہ مہاتما گاندھی نے حقوق اور ذمہ داری کے درمیان قریبی رشتے کو سمجھا تھا اور انہوں نے محسوس کیا کہ جب ہم اپنے فرائض کو انجام دیتے ہیں تو ہمارے حقوق کی خود بہ خود حفاظت ہوتی ہے ۔ وزیر اعظم نے کہا کہ جس طرح کے وائی سی - نو یور کسٹمر ، ڈجیٹل سکیورٹی کا اہم پہلے ہے ، اِسی طرح کے وائی سی  یعنی اپنے آئین کے بارے میں جانو ، آئینی تحفظ کا ایک بڑا ذریعہ ثابت ہو گا ۔ انہوں نے اِس بات پر زور دیا کہ ہمارے قوانین کی زبان آسان اور عام فہم ہونی چاہیئے تاکہ عوام ہر قانون کے ساتھ براہ راست جڑ سکیں ۔ انہوں نے یہ بھی کہا کہ فرسودہ قوانین کو ختم کرنا آسان ہونا چاہیئے ۔ انہوں نے مشورہ دیا کہ اس طرح کا خود کار نظام ہونا چاہیئے کہ جب ہم کسی قانون میں ترمیم کریں تو پرانے قوانین خود بہ خود منسوخ ہو جائیں ۔ کانفرنس سے کل صدر جمہوریہ رام ناتھ کووند ، نائب صدر وینکیا نائیڈو اور لوک سبھا اسپیکر اوم برلا نے خطاب کیا تھا ۔
پریزائڈنگ افسران کی 80 ویں کل ہند کانفرنس کے اختتامی اجلاس کے بعد لوک سبھا اسپیکر اوم برلا نے ایک پریس کانفرنس سے خطاب کیا ۔ انہوں نے بتایا کہ پریزائڈنگ افسران نے بہترین ریاستی قانون سازیہ کی عزت افزائی کا فیصلہ کیا ہے ، جسے اِس مقصد کے لئے بنائی جانے والی کمیٹی کے ذریعے نامزد کیا جائے گا ۔ انہوں نے یہ بھی بتایا کہ ریاستی قانون سازیہ پورے سال ایسے مقامی پروگرام منعقد کریں گی ، جن میں پنچایت کی سطح سے عوامی نمائندے شامل ہوں گے اور وہ اپنے رول اور عوام کے تئیں اپنی ذمہ داریوں کے بارے میں بیداری پیدا کریں گے ۔ خاص توجہ نو جوانوں کو ، اُن کے بنیادی حقوق اور آئین میں دی گئی ، اُن کی ذمہ داریوں کے بارے میں بیداری پیدا کرنے پر دی جائے گی ۔
اس موقع پر اطلاعات و نشریات کے مرکزی وزیر پرکاش جاوڑیکر نے آئین کی دفعات ، بنیادی حقوق اور بنیادی ذمہ داریوں کے بارے میں آج نئی دلّی میں ایک ای – کمپینڈیم کا اجراء کیا ۔ اس کتاب کا ، جو ایک کافی ٹیبل بُک کے طور پر تیار کی گئی ہے ، وسیع رسائی کے لئے ای – کمپینڈیم کے طور پر جاری کیا گیا ۔
یومِ آئین کی تقریبات سے متعلق دیگر سرگرمیوں میں ویبینار ، نمائشیں ، مضمون نگاری کے مقابلے ، پوسٹر کمپٹیشن ، کوئز ، سلوگن کے مقابلے ، علاقائی ویبینار ، ای بینر ، ڈجیٹل نمائش اور مباحثے وغیرہ کے انعقاد کے ساتھ ساتھ ویڈیو اور آڈیو کا اجراء اور اخباروں میں مضامین کی اشاعت وغیرہ شامل ہیں ۔
پریس انفار میشن بیورو کے علاقائی اور برانچ دفاترکے ذریعے تقریباً 20 ویبینار کا انعقاد کیا گیا ، جس میں بنیادی ذمہ داریوں اور فرائض سمیت آئین سے متعلق مختلف موضوعات کو منتخب کیا گیا ۔
نو جوانوں کو شامل کرنے کے لئے نو جوانوں کے امور اور کھیل کود کی وزارت کے تحت نہرو یووا کیندر کے ذریعے ملک گیر سطح پر سرگرمیوں کا انعقاد کیا گیا ۔ تقریباً 18 لاکھ این وائی کے ایس کے عہدیداروں ، نو جوان رضا کاروں اور دیگر فریقوں نے صدر جمہوریہ کے ساتھ بھارتی آئین کا دیباچہ پڑھا ۔ آئینی اقدار اور بنیادی ذمہ داریوں  پر ویبینار / مباحثوں کا انعقاد کیا گیا ، جس میں تمام ریاستوں کے 623 اضلاع کے 81473 گاؤوں کے 4.27 لاکھ نو جوان رضا کاروں نے شرکت کی ۔ اس کے علاوہ ، آئین کے دیباچے کو پڑھنے کے بعد ایک سرٹیفکیٹ حاصل کرنے کے لئے این وائی کے ایس کے نو جوان رضا کاروں کے ساتھ ایک لنک دیا گیا ، جو پورے ملک میں انہوں نے ڈاؤن لوڈ کیا ۔
۔۔۔۔۔۔۔۔۔۔۔۔۔ ۔۔۔ ۔۔۔۔۔۔۔۔۔۔

U. No. 7587
(Visitor Counter : 135